《携筇》
宋代·刘子翚

晨起偶无事，携筇出潭川。
翩翩双凫飞，宛若导我前。
林静滴残雨，村深澹寒烟。
当春足膏泽，俯夏余清妍。
野溜绿交贯，山花红接连。
雄观发新奇，胜地穷攀缘。
据石弄惊急，班荆荫连卷。
幽怀脱尘拘，如超混芒先。
向令作兴来，未必胜偶然。
荣观事多乖，内取乐乃全。
他时谁继游，此意遥相传。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。